Лъэужь дахэ къэзыгъэна ШэрыIужь Анатолэ
КъБР-м и цIыхубэ артист, республикэм гъуазджэхэмкIэ щIыхь зиIэ и лэжьакIуэ, «И лэжьыгъэфIым папщIэ» медалымрэ «ЩIыхьым и дамыгъэ» орденымрэ зыхуагъэфэща ШэрыIужь Анатолэ псэужамэ, мы махуэхэм и ныбжьыр илъэс 85-рэ ирикъунут.
ШэрыIужь Анатолэ Аруан районым хыхьэ Псыгуэнсу къуажэм къыщалъхуащ. 1953 гъэм Москва дэт ГИТИС-м и актёр факультетым щIэтIысхьащ, адыгэ студием хэту. 1958 гъэм еджапIэр къиухыу Налшык къигъэзэжа нэужь, ЩоджэнцIыкIу Алий и цIэр зезыхьэ Къэбэрдей къэрал драмэ театрым лэжьэн щыщIидзащ. А IэнатIэм пэрытащ 1961 гъэ пщIондэ, ГИТИС-м и режиссёр факультетым щIэтIысхьэжыхукIэ. ЕджапIэр ехъулIэныгъэкIэ къыщиухым, Барнаул лэжьакIуэ ягъэкIуащ. КъБАССР-м ЩэнхабзэмкIэ и министерствэм и унафэ-кIэ, Анатолэ иужькIэ Налшык къашэжащ. Ар лэжьащ Музыкэ театрым и режиссёру, режиссёр нэхъыщхьэу, художественнэ унафэщIу.
Зи IэщIагъэм хуэIэижь режиссёрт ШэрыIужьыр. Абы фIыуэ къехъулIэрт ди тхакIуэхэм я пьесэхэм къытращIыкI спектаклхэри дунейпсо классикэри. Анатолэ игъэува оперэхэмрэ опереттэхэмрэ цIыхухэм ягу къинэжащ. Апхуэдэхэщ, Верди Джузеппе и «Травиата», «Риголетто», Леонковало Руджеро и «Паяцы», Бизе Жорж и «Кармен», Къардэн Хьэсэнрэ Балэ Мухьэдинрэ зэдатха «Мадинэ» оперэхэр, Листов Константин и «Севастопольский вальс», Модунью Доменикэ и «Чёрный дракон», Эшпай Андрей и «Звезда экрана», Легар Франц и «Цыганская любовь», Портнов Георгий и «Улыбнись, Света», Балэ Мухьэдин и «Шэмхьун и фызышэ», Кальман Имре и «Сильва», Фельцман Оскар и «Пусть играет гитара», Штраус Иоганн и «Цыганский барон», Александров Борис и «Свадьба в Малиновке», Молэ Владимир и «КъагъэпцIа псэлъыхъухэр», Легар Франц и «Весёлая вдова», Жырыкъ Заур и «Гум и щэхухэр», Портнов Георгий и «Третья весна» опереттэхэр, нэгъуэщIхэри. Анатолэ и лэжьыгъэхэр цIыхухэм ягу дыхьэрт икIи пэшым щIэзу къекIуалIэрт. Режиссёр Iэзэм игъэува спектаклхэр Музыкэ театрым и лэжьыгъэ нэхъыфIхэм ящыщщ. Дэтхэнэ зы артист- ми абы бгъэдыхьэкIэ къыхуигъуэтыфу зэрыщытар и щыхьэтщ лэжьыгъэм ар гу къабзэрэ псэ хьэлэлкIэ зэрыпэрытар.
ШэрыIужь Анатолэ, Ерчэн Леонид, Къардэн Хьэсэн, Балэ Мухьэдин, Шумахуэ Владимир сымэ къаруушхуэ ирахьэлIащ Музыкэ театрыр къызэIухыным. Ар узыщыгуфIыкIын Iуэхут. ШэрыIужьым игъэува спектакль зыбжанэ ехъулIэныгъэрэ пщIэрэ къыпэкIуэу щагъэлъэгъуащ щIыпIэ Iэджэм — Москва, Харьков, Псков, Ереван, Новгород, Краснодар, Дон Iус Ростов, Ереван къалэхэм, Къэрэшей-Шэрджэс, Дагъыстэн, Адыгей республикэхэм, нэгъуэщIхэми. Музыкэ театрым и архивым щахъумэ абы и лэжьыгъэ зыбжанэ. Анатолэ хэлъхьэныгъэфI хуищIащ щIыналъэм и щэнхабзэм зегъэужьыным, щIэблэр псэкIэ къулейуэ къэгъэтэджыным. Аращ Къэбэрдей-Балъкъэрым и тхыдэм ШэрыIужь Анатолэ и цIэр дыщэ хьэрфхэмкIэ тхауэ къыщIыхэнар. Абы и цIэр фIащынущ ар щыпсэуа Псыгуэнсу къуажэм и уэрамхэм ящыщ зым.
И лэжьэгъухэм, и ныбжьэгъухэм ШэрыIужьыр ягу къинэжащ зэфIэкI имымащIэми, зи щхьэ щытхъужыну зыфIэмыфI, зи Iэдэбагъымрэ щэныфIагъымрэ нэхъри игъэбжьыфIэ цIыху гуапэу. АпхуэдизкIэ гушыIэ дахэр и Iэпэгъути, мыхьэнэшхуэ имыIэу къэплъытэ зы Iуэхугъуэ гуэрым теухуауэ гъэщIэгъуэн гуэрхэр абы къыпкърыкIырт.
Щхьэх жыхуаIэр зымыщIэ лэжьакIуэш-хуэт ар. Зи IуэхущIафэхэр щапхъэу, цIыху Iущу, гъэсауэ, щабэу дунейм тета я лэжьэгъум икIи чэнджэщэгъум Музыкэ театрым и артистхэр тригъэгушхуэрт, Iуэхугъуэ куэдым гу лъитэрт. Ар сыт щыгъуи зыдэIэпыкъуу щыта и лэжьэгъухэм я зэфIэкIхэм зригъэужьу зэрыщытам папщIэ IэфIу ягу къызэринэжар гуапэщ. ШэрыIужь Анатолэ нобэ къазэрыхэмытыжыр ягу къоуэ, абы зэрыщыщIэр кIуэтэху нэхъри зыхащIэ, артист, режиссёр Iэзэу зэрыщытар щынэрылъагъу и спектаклхэр ялъагъуху и фэеплъыр зэрымыкIуэдыжынур я хьэкъщ. ШэрыIужь Анатолэ пасэу, цIыхухэми, дунейми, гъащIэми гу щимыхуауэ дунейм ехыжами, ар фIыкIэ ягу къыщIинэн лъэужь дахэ къигъэнащ. Абы и фэеплъ нэхур и бынхэм — Анзоррэ Залинэрэ — я гъуазэу, абы хуэфащэу мэпсэу.
ТЕКIУЖЬ Заретэ.
